游石馬以駕言出遊分韻賦詩得出字
作者：朱熹
朝代：宋

paragraphs: 抱病守窮廬，閉戶常罕出。
坐見春氣深，清陰晝蒙密。
今朝積雨過，淑景回煦律。
不有塵外蹤，何由散愁寂。
行行整巾屨，散漫委書帙。
野逕自縈紆，前峰但崷崒。
婆娑茂樹下，左右寒流汩。
亂石翳蒼根，於焉憩腰膝。
追遊固才彥，逢遇亦奇逸。
招邀愧深情，晤言永茲日。
君有尊中物，我進沂上瑟。
日夕不得留，餘歡未云畢。